VSL sklep IV Cpg 118/2001
Datum: 2001-10-04T02:00:00.000+02:00
ecli: ECLI:SI:VSLJ:2001:IV.CPG.118.2001
sodisce: Višje sodišče v Ljubljani
oddelek: Gospodarski oddelek
institut: izbris iz sodnega registra - likvidacija - gospodarska družba
jedro: Prezadolženost gospodarske družbe ni razlog za njen izbris iz sodnega registra brez likvidacije, ampak za sprejem ustreznih ukrepov za zagotavljanje njene kapitalske ustreznosti in s tem za odpravo vzrokov prezadolženosti oz. ustreznih metod finančne reorganizacije v okviru prisilne poravnave ali vložitev predloga za začetek stečajnega postopka.

 
zveza: ZFPPod člen 13,  13/1,  13/2,  13/3,  14,  25,  25/1,  25/1-2,  13,  13/1,  13/2,  13/3,  14,  25,  25/1,  25/1-2.

## Jedro

Prezadolženost gospodarske družbe ni razlog za njen izbris iz sodnega registra brez likvidacije, ampak za sprejem ustreznih ukrepov za zagotavljanje njene kapitalske ustreznosti in s tem za odpravo vzrokov prezadolženosti oz. ustreznih metod finančne reorganizacije v okviru prisilne poravnave ali vložitev predloga za začetek stečajnega postopka.

## Izrek

Pritožbi gospodarske družbe in njenega družbenika se ugodi ter se izpodbijani sklep spremeni tako, da se ugovoru gospodarske družbe ugodi in se sklep o začetku postopka izbrisa razveljavi.

## Obrazložitev

Registrsko sodišče je na podlagi 2. odst. 32. čl. Zakona o finančnem poslovanju podjetij (ZFPPod) zavrnilo ugovor gospodarske družbe proti sklepu o začetku postopka izbrisa in hkrati odločilo o njenem izbrisu iz sodnega registra. Proti takšnemu sklepu sta se (po pooblaščeni odvetnici) pritožila tako gospodarska družba kot tudi njen edini družbenik. Navedla sta, da ima družba premoženje in da ni prezadolžena. Zaradi zmotne in nepopolne ugotovitve dejanskega stanja ter zaradi zmotne uporabe materialnega prava sta tako predlagala razveljavitev izpodbijanega sklepa. Pritožba je utemeljena. Izbrisni razlog po 2. tč. 1. odst. 25. čl. ZFPPod je, če gospodarska družba nima premoženja. Registrsko sodišče pa se je kljub temu, da je ugotovilo, "da ima družba zavedeno določeno premoženje v svojih poslovnih knjigah" (gl. obrazložitev njegovega sklepa o zavrnitvi ugovora proti sklepu o začetku postopka izbrisa), odločilo, da gospodarsko družbo izbriše iz sodnega registra (brez likvidacije). Razlog za to naj bi bil, da iz predložene bilance izhaja, "da so obveznosti družbe večje od njenega premoženja in da je družba prezadolžena". Vendar pa pritožbeno sodišče takšnega razlogovanja ne sprejema. Morebitna prezadolženost gospodarske družbe namreč narekuje sprejem ukrepov za zagotavljanje njene kapitalske ustreznosti in s tem za odpravo vzrokov prezadolženosti (2. odst. 13. čl. ZFPPod) oz. ustreznih metod finančne reorganizacije v okviru prisilne poravnave (14. čl. ZFPPod) ali vložitev predloga za začetek stečajnega postopka (1. oz. 3. odst. 13. čl. ZFPPod), nikakor pa ne takojšenj izbris gospodarske družbe (brez likvidacije). Zato je pritožbeno sodišče (ob upoštevanju ugotovitve registrskega sodišča, "da ima družba zavedeno določeno premoženje v svojih poslovnih knjigah") pritožbi gospodarske družbe in njenega družbenika ugodilo ter izpodbijani sklep spremenilo tako, da je ugovoru gospodarske družbe ugodilo in sklep o začetku postopka izbrisa razveljavilo (3. odst. 34. čl. v zvezi s 3. tč. 2. odst. 31. čl. ZFPPod).